Suella Braverman
Suella Braverman er en konservativ britisk politiker med indiske rødder, som har været medlem af Underhuset i Det Britiske Parlament siden valget i 2015.
Hun har haft ministerposter i både Theresa Mays og Boris Johnsons regeringer og hun beklædte posten som Attorney General (regeringens juridiske rådgiver) i Boris Johnsons regering fra 2020 til 2022.
Braverman er uddannet advokat (barrister) fra Cambridge University og Panthéon-Sorbonne universitetet i Frankrig.
Braverman var og er en overbevist fortaler for britisk udmeldelse af EU, og hun trak sig, sammen med flere andre ministre, fra Theresa Mays regering, da denne forsøgte at finde en pragmatisk løsning på grænseproblemet mellem Republikken Irland og Nordirland. Hun tilhører således Conservative Partys højrefløj og har tidligere været formand for den gruppe i partiet, som kalder sig European Research Group, og som består af parlamentsgruppens mest hårdnakkede tilhængere af Brexit.
Hun var én blandt mange regeringsmedlemmer, som opfordrede Boris Johnson til at træde tilbage i starten af juli 2022 og annoncerede samtidig, at hun ville stille op som kandidat til formandsposten i det efterfølgende formandsvalg. Hun blev dog sorteret fra i en af de første afstemninger.
Da Liz Truss var blevet valgt som ny partiformand og dermed ny premierminister den 5. september 2022 udnævnte hun Bravermann til indenrigsminister. Hun måtte imidlertid trække sig fra posten igen allerede den 19. oktober, efter at hun havde overtrådt ministeransvarlighedsreglerne ved at sende fortrolige dokumenter fra sin private emailadresse. Rishi Sunak, som overtog premierministerposten fra Liz Truss den 25. oktober, genudpegede hende imidlertid til posten som indenrigsminister.
Som indenrigminister er Braverman kendt for en hård kurs i indvandringspolitikken. Hun er bl.a. en stærk fortaler for et britisk asylbehandlingscenter i Rwanda.
I maj 2023 blev Suella Braverman igen anklaget for at have brudt ministeransvarlighedsreglerne. Denne gang på grund af en fartbøde, som hun modtog i juni 2022. Hun betalte bøden og fik de lovbestemte klip i kørekortet. Hun forsøgte imidlertid at undgå den deltagelse i et kursus sammen med andre fartsyndere om forsvarlig adfærd i trafikken, som er lovbestemt. I stedet bad hun angiveligt sine embedsmænd i ministeriet om at arrangere et 'one on one'-forløb, så hun kunne undgå offentlig opmærksomhed. Involvering af embedsmænd i løsning af ministres private forhold betragtes som en klar overtrædelse af reglerne, hvilket førte til krav fra både Labour og konservative politikere om, at Rishi Sunak skulle fyre hende som minister.